​ລັດ​ຖະ​ບານ​ທ່ານ​ໄບ​ເດັນ ໃຫ້​ການ​ເຄົາ​ລົບ ​ຕ​ໍ່​ອົງ​ການ​ຂ່າວ ແຕ່​ບໍ່​ແມ່ນ​ການ​ເຂົ້າ​ເຖິງ 
ຄວາມ​ບໍ່​ພໍ​ໃຈ​ເຫຼົ່າ​ນັ້ນ ແມ່ນ​​ຢູ່​ໃນ​ການ​ຄົ້ນ​ຄວ້າ​ເດືອນນີ້ ໃນ​ລາຍ​ງານ​ທີ່​ມີ​ຂຶ້ນ​ຕ່າງ​ຫາກ​ ​ໂດຍມະ​ຫາ​ວິ​ທະ​ຍາ​ໄລ​ທາວ​ສັນ ແລະ​ໂຄງ​ການ​ໄລ​ຍະ​ຂ້າມ​ຜ່ານ​ຂອງ​ທຳ​ນຽບ​ຂາວ ຕະ​ຫຼອດ​ທັງ​ຄະ​ນະ​ກຳ​ມະ​ການ​ປົກ​ປ້ອງ​ນັກ​ຂ່າວ​.
“ຂ້າພະເຈົ້າບໍ່ຄວນທີ່ຈະຈັດໃຫ້ມີກອງປະຊຸມຖະແຫຼງຂ່າວໃນເວລານີ້ ” ນັ້ນແມ່ນການກ່າວປ້ອງກັນ ທີ່ເຄີຍໄດ້ຍິນມາແລ້ວ ຈາກປະທານາທິບໍດີໂຈ ໄບເດັນ ໃນຂະນະທີ່ທ່ານຍ່າງໜີ ບໍ່ຕອບຄຳຖາມຂອງພວກນັກຂ່າວໃນຕອນທ້າຍຂອງການກ່າວຄຳປາໄສທີ່ວາງແຜນໄວ້ແລ້ວ ມັນເປັນການຫຼີກລ້ຽງ ຊຶ່ງບາງທີອາດເປັນການປັບປຸງໃຫ້ດີຂຶ້ນ ໃນການໂຕ້ຕອບ ກັນຢ່າງຂຸ້ນຂ້ຽວຂອງສື່ມວນຊົນທີ່ເຄີຍມີມາກັບລັດຖະບານປະທານາທິບໍດີທຣຳ ອະດີດປະທານາທິບໍດີ ດໍໂນລ ທຣຳ ມັກຈະກ່າວເປັນປະຈຳວ່າ ພວກນັກຂ່າວແມ່ນຜູ້ສ້າງ “ຂ່າວປອມ” ແລະ “ສັດຕູຂອງປະຊາຊົນ ” ແຕ່ແນວໃດກໍຕາມ ຄວາມບໍ່ພໍໃຈແມ່ນມີເພີ້ມຂຶ້ນ ກ່ຽວກັບການບໍ່ສາມາດເຂົ້າເຖິງປະທານາທິບໍດີໄບເດັນ ແລະຄະນະເຮັດວຽກຂອງລັດຖະບານທ່ານ ຊຶ່ງໄດຶ້ປະກາດວ່າ ເປັນລັດຖະບານທີ່ໂປ່ງໃສສຸດໃນປະຫວັດສາດຂອງປະເທດ ຄວາມບໍ່ພໍໃຈເຫຼົ່ານັ້ນ ແມ່ນມີລາຍລະອຽດຢູ່ໃນການຄົ້ນຄວ້າເດືອນນີ້ ໃນລາຍງານທີ່ມີຂຶ້ນຕ່າງຫາກຂອງມະຫາວິທະຍາໄລທາວສັນແລະໂຄງການໄລຍະຂ້າມຜ່ານຂອງທຳນຽບຂາວ ຕະຫຼອດທັງຄະນະກຳມະການປົກປ້ອງນັກຂ່າວຫຼື CPJ ໃນຕອນທ້າຍຂອງການດຳລົງຕຳແໜ່ງປີທຳອິດຂອງທ່ານນັ້ນ ທ່ານໄບເດັນໄດ້ຈັດກອງປະຊຸມຖະແຫຼງຂ່າວ 9 ເທື່ອ ໜ້ອຍກວ່າປະທານາທິບໍດີ ທີ່ເຄີຍເຂົ້າດຳລົງຕຳແໜ່ງຫ້າຄົນ ກ່ອນທ່ານ ພາຍໃນໄລຍະດຽວກັນຂອງການເປັນປະທານາທິບໍດີ ອີງຕາມມະຫາວິທະຍາໄລທາວສັນແລະໂຄງການໄລຍະຂ້າມຜ່ານຂອງທຳນຽບຂາວ ທ່ານໄດ້ເຂົ້າຮ່ວມ ໃນການໃຫ້ສຳພາດຕໍ່ສື່ມວນຊົນ 22 ເທື່ອ ໜ້ອຍກວ່າປະທານາທິບໍດີທີ່ເຄີຍເຂົ້າຮັບຕຳແໜ່ງ 6 ຄົນກ່ອນທ່ານ ໃນລະຫວ່າງການຖະແຫຼງຂ່າວຢູ່ທຳນຽບຂາວໃນວັນພະຫັດຜ່ານມານີ້ ໂຄສົກຂອງທຳນຽບຂາວ ທ່ານນາງເຈັນ ຊາກິ ໄດ້ໂຕ້ແຍ້ງ ໃນການບໍ່ຢາກພົວພັນກັບສື່ມວນຊົນຂອງປະທານາທິບໍດີໄບເດັນ ທ່ານນາງຊາກິ ໄດ້ກ່າວໃນການຕອບຄຳຖາມຂອງວີໂອເອວ່າ “ປະຊາຊົນອາເມຣິກັນໄດ້ເຫັນທ່ານຕອບຄຳຖາມຕ່າງໆຢູ່ແລ້ວ ນັ້ນແມ່ນສິ່ງສຳຄັນ ໃນການພົວພັນກັບວົງການຂ່າວ ແລະສາທາລະນະຊົນ